Mai agresiv decât Ceaușescu este L. Dragnea față de politicienii occidentali și companiile străine: „Așa-zișii mei colegi europeni, de la PES, cu mușchii încordați”, „suntem colonizați”, „ăștia vor să ne ia resursele”, „au distrus firmele românești”, „toată lumea vrea să profite de această țară”, „ne otrăvesc copiii cu chimicale din fructe și legume”, „ne batem cu ei sau stăm cu mâinile pe piept?”.

În urma declarațiilor Primului Agricultor al Țării despre „roșiile otrăvite” care vin din Vest, 80 de tone de fructe și legume au fost deja distruse. Dragnea își poate însuși îndemnul mobilizator al satrapului Venezuelei, Maduro: „Cu puștile pe umeri, fiți pregătiți să apărați țara de imperialiști și să săpați pentru a planta semințele care vor aduce mâncare comunității”.

Lăsând la o parte damful legionar – Căpitanul Dragnea se așteaptă să fie scăpat de pușcărie de „ai lui”, așa cum camarazii l-au eliberat pe Zelea Codreanu prin presiuni de neînchipuit, la scenă deschisă, asupra Justiției –, atitudinea „antiimperialistă” a șefului PSD e demnă de anii 1945-1953. Marea majoritate a oamenilor politici, magistraților, profesorilor, studenților, țăranilor care au fost ridicați și trimiși la ocnă și la canal erau acuzați de legături cu Vestul și cu capitalismul. Așa cum recent ne-a anunțat Însuși Dragnea, PSD face liste cu „vânduții”, cu „trădătorii”, dușmanii partidului, Conducătorului și poporului. Iar cârdașul lor la guvernare, CP Tăriceanu, arestează amintirea disidenților uciși în închisori, mințind ca un porc că i-ar fi fost profesor și duhovnic lui Andrei, fiul lui Gheorghe „Babu” Ursu. Andrei Ursu s-a cutremurat de scârbă...

Măcar, cu acest discurs, lucrurile sunt limpezi lacrimă: cei ce acordă în continuare încredere PSD-ALDE sunt cei ce ar fi aplaudat crimele bolșevismului românesc din anii `40-`50. Victoria acestei monstruoase coaliţii în alegeri ar însemna, pentru mine, unul, confirmarea că răul cel mai mare l-au făcut României cei mai ticăloși dintre români, nu tancurile sovietice.

Sau, a vechiului gând că poporul nostru drag are memoria de 3 secunde a carasului.